મહેસાણાથી ૩૦ કિમી દૂર બહુચરાજી આવેલું છે. આમ તો માતાજી બહુચરાજી પાસે આવેલા શંખલપુર ખાતે પ્રગટ થયેલાં છે ત્યાં એક વરખડાનું ઝાડ છે. એક વખતની વાત છે. દંઢાવ્ય પ્રદેશનો અસુરરાજ દંઢાસુર ભગવાન શિવનું ભયંકર તપ આદરીને બેઠો હતો. તેની ઉગ્ર તથા ભયંકર તપસ્યાથી ત્રિલોક હાલવા લાગ્યું. તેનું અપાર તપ તથા ભક્તિ જોઇ ભગવાન સદાશિવ તેના પર પ્રસન્ન થયા. ભગવાને તેને દર્શન આપ્યાં. વરદાન માગવા કહ્યું. દંઢાસુરે વરદાનમાં દુર્જય તથા દુર્ધર્ષ શક્તિઓ માગી. ભોળા શિવે તેને એવી શક્તિ આપી. મદોન્મત્ત તથા ગર્વાંધ થયેલો દંઢાસુર જે સામે આવે તેને ખતમ કરવા લાગ્યો. તે ભયંકર આતંકવાદી જેવો બની ગયો. ફરતો ફરતો એક વખત તે શંખલપુર આવ્યો છે. ત્યાં વરખડાના ઝાડ પાસે એક અપાર સૌંદર્ય ધરાવતી સુંદરીને જોઇ. તેનું સૌંદર્ય એટલું અદ્ભુત હતું કે તેને જોઇ આ અસુર મોહાંધ થયો છે. તે તેમને જોઇ અપલક્ષણ કરવા ગયો. આ તો સાક્ષાત્ મા બહુચરાજી હતાં. તેમણે ક્ષણમાત્રમાં લંપટ અસુરને હણી નાખ્યો. તે વખતે શંખલપુરમાં માનાં જે પગલાં પડ્યાં તેનું આજે પણ પૂજન થાય છે.